## Rješenje Agencije za zaštitu tržišnog natjecanja klasa: UP/I 430-01/2011-81/01 od 31. kolovoza 2011.

### NN 101/2011 (7.9.2011.), Rješenje Agencije za zaštitu tržišnog natjecanja klasa: UP/I 430-01/2011-81/01 od 31. kolovoza 2011.

AGENCIJA ZA ZAŠTITU TRŽIŠNOG NATJECANJA

2081

Agencija za zaštitu tržišnog natjecanja temeljem članka 13. stavka 1., 2. i 3. Zakona o državnim potporama (»Narodne novine«, broj 140/05 i 49/11) u postupku odobrenja Prijedloga Operativnog programa razvoja prerade drva i proizvodnje namještaja 2011. – 2013., pokrenutom na zahtjev Ministarstva regionalnog razvoja, šumarstva i vodnoga gospodarstva, na temelju odluke Vijeća za zaštitu tržišnog natjecanja, u sastavu: mr. sc. Olgice Spevec, predsjednice Vijeća, Mladena Cerovaca, mag. iur., zamjenika predsjednice Vijeća, Vesne Patrlj, dipl. iur. i dr. sc. Mirne Pavletić-Župić, članova Vijeća, s 83. sjednice, održane 31. kolovoza 2011., donosi

RJEŠENJE

I. Odobravaju se državne potpore u obliku subvencije za male i srednje poduzetnike za savjetodavne usluge, sudjelovanje na sajmovima i usavršavanje, te regionalne državne potpore za male srednje i velike poduzetnike sadržane u Prijedlogu Izmjena i dopuna Operativnog programa razvoja prerade drva i proizvodnje namještaja 2011-2013., jer su sukladne sa Zakonom o državnim potporama.

II. Utvrđuje se da intenziteti državne potpore za male i srednje poduzetnike iznose:

– za savjetodavne usluge i za sudjelovanje na sajmovima do 50% opravdanih troškova,

– za posebno usavršavanje do 25% opravdanih troškova te za opće usavršavanje do 60% opravdanih troškova, uz mogućnost uvećanja za 10% za srednje poduzetnike, te za 20% za male poduzetnike,

– u slučaju usavršavanja radnika s invaliditetom ili radnika u nepovoljnom položaju intenzitet potpore može se uvećati za 10%,

– državne potpore za usavršavanje uključujući sva uvećanja ne smiju prelaziti 80% opravdanih troškova.

III. Utvrđuje se da intenziteti regionalne državne potpore iznose:

– do 40% opravdanih troškova u prostornoj jedinici Sjeverozapadna Hrvatska, te

– do 50% opravdanih troškova u području Središnje i Istočne Hrvatske (Panonska Hrvatska) i području Jadranske Hrvatske.

– intenziteti za regionalne potpore mogu se povećati za male poduzetnike za 20% a za srednje poduzetnike za 10%.

IV. Utvrđuje se da se državne potpore u obliku subvencije iz točke I. izreke ovog rješenja ne mogu dodijeliti poduzetnicima u teškoćama.

V. Utvrđuje se da se državne potpore za male i srednje poduzetnike za savjetodavne usluge, sudjelovanje na sajmovima i usavršavanje iz točke I. izreke ovog rješenja, ne smiju zbrajati s drugom državnom potporom iz Odluke o objavljivanju općih pravila o skupnim izuzećima u području državnih potpora (»Narodne novine«, broj 37/09) ili potporom male vrijednosti, temeljem istih opravdanih troškova, uz djelomično ili potpuno preklapanje, ako bi takvo zbrajanje kao rezultat imalo prelaženje najvišeg intenziteta potpore ili iznosa potpore koji se primjenjuje na tu potporu kako je to određeno Odlukom o objavljivanju općih pravila o skupnim izuzećima u području državnih potpora.

VI. Utvrđuje se da se kod zbrajanja regionalnih državnih potpora iz točke I. izreke ovog rješenja, s ostalim potporama, moraju poštivati maksimalni intenziteti određeni Odlukom o karti regionalnih potpora (»Narodne novine«, broj 52/98).

VII. Utvrđuje se da se poduzetnicima koji se nalaze u postupku povrata državne potpore ne mogu dodijeliti državne potpore iz točke I. izreke ovog rješenja.

VIII. Ovo rješenje bit će objavljeno u »Narodnim novinama«.

Obrazloženje

I. ZAPRIMANJE ZAHTJEVA

Agencija za zaštitu tržišnog natjecanja (dalje: Agencija), zaprimila je 25. srpnja 2011., zahtjev za izdavanje odobrenja na Prijedlog izmjena i dopuna Operativnog programa razvoja prerade drva i proizvodnje namještaja za 2011. – 2013. (dalje: Prijedlog izmjena i dopuna) od Ministarstva regionalnog razvoja, šumarstva i vodnoga gospodarstva. Uz Prijedlog izmjena i dopuna dostavljen je i Obrazac prijave državne potpore sukladno Pravilniku o obliku i sadržaju, te načinu prikupljanja podataka i vođenja evidencija državnih potpora (»Narodne novine«, broj 2/10).

Prijedlogom izmjena i dopuna mijenja se Operativni program razvoja prerade drva i proizvodnje namještaja 2011. – 2014., koji je odobren rješenjem Agencije, klasa: UP/I 430-01/2010-07/01, urbroj: 580-03-11-89-07, od 10. veljače 2011., koje je objavljeno u »Narodnim novinama« broj 41/11.

Prijedlog izmjena i dopuna podnesen je sukladno članku 11. stavku 1. Zakona o državnim potporama (»Narodne novine«, broj 140/05 i 49/11; dalje: ZDP) iz kojeg proizlazi da su Ministarstva prije upućivanja prijedloga akta koji sadrže državne potpore na usvajanje Vladi Republike Hrvatske, dužna dostaviti prijedlog državne potpore Agenciji na odobrenje. U konkretnom slučaju Prijedlog izmjena i dopuna predstavlja prijedlog akta koji sadrži državne potpore.

II. PROPISI PRIMIJENJENI U POSTUPKU

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba). Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Naime, sukladno člancima 3. i 4. Uredbe, na temelju odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila Odluku o objavljivanju općih pravila o skupnim izuzećima u području državnim potpora (»Narodne novine«, broj 37/09) koja sadrži Uredbu Komisije EZ-a br. 800/2008. od 6. kolovoza kojom se određene kategorije potpora proglašavaju usklađenima sa zajedničkim tržištem pri primjeni članaka 97. i 88. Ugovora (Opća uredba o skupnim izuzećima; dalje: Opća uredba o skupnim izuzećima), Odluku o karti regionalnih potpora (»Narodne novine«, broj 52/08), Odluku o objavljivanju pravila o regionalnim potporama (»Narodne novine«, broj 58/08) koja sadrži Smjernice o nacionalnim regionalnim potporama za 2007. – 2013. (52006XC0304(02), »Službeni list Europske unije« C 54, 4. ožujak 2006, str. 13-45.) te u Uredbu Komisije (EZ-a) broj 1628/2006 od 24. listopada 2006. godine o primjeni članaka 87 i 88. Ugovora o EZ-u na nacionalne regionalne potpore za ulaganja (32006R1628, »Službeni list Europske unije«, L 302, 1. studeni. 2006., str. 29) te Odluku o objavljivanju pravila o državnim potporama za sanaciju i restrukturiranje (»Narodne novine«, broj 20/07) koja sadrži Smjernice Zajednice o državnim potporama za sanaciju i restrukturiranje poduzetnika u teškoćama (Službeni list EU, C 244, od 1. listopada 2004.)

III. UTVRĐIVANJE ČINJENICA

Prijedlogom izmjena i dopuna programa mijenja se Operativni program razvoja prerade drva i proizvodnje namještaja 2011. – 2014. u dijelu koji se odnosi na kategorije državne potpore, razdoblje provedbe programa nakon njegovog usvajanja od strane Ministarstva, iznos državne potpore, te kumulaciju državne potpore.

Budući da se Prijedlogom izmjena i dopuna mijenjaju kategorije državne potpore, Prijedlogom izmjena i dopuna mijenja se i cilj Operativnog programa razvoja prerade drva i proizvodnje namještaja 2011.-2013.

Opis Prijedloga izmjena i dopuna

1. Naziv programa: Operativni program razvoja prerade drva i proizvodnje namještaja 2011. – 2013.

2. Davatelj državne potpore: Ministarstvo regionalnog razvoja, šumarstva i vodnoga gospodarstva

3. Pravni temelj za donošenje programa: Strategija razvoja industrijske prerade drva i papira (»Narodne novine«, broj 114/04)

4. Ciljevi Prijedloga izmjena i dopuna

Operativnim programom razvoja prerade drva i proizvodnje namještaja 2011. – 2014., osim regionalnim državnim potporama za male i srednje poduzetnike te potporama za savjetodavne usluge, sudjelovanje na sajmovima i usavršavanje na temelju Opće uredbe o skupnim izuzećima, ostvarenje ciljeva nastojalo se postići korištenjem državnih potpora za istraživanje, razvoj i inovacije i zaštitu okoliša.

Prijedlogom izmjena i dopuna ciljevi se nastoje postići putem državnih potpora za male i srednje poduzetnike namijenjenim za savjetodavne usluge, sudjelovanje na sajmovima i usavršavanje te regionalnih državnih potpora za sve vrste poduzetnika određenih Odlukom o karti regionalnih potpora i Odlukom o objavljivanju pravila o regionalnim potporama.

Ciljevi su navedeni u točki 5. Prijedloga izmjena i dopuna i odnose se na višestruko povećanje vrijednosti drvne sirovine kroz proizvode visokog stupnja finalizacije s obilježjima visoke kvalitete, dizajna i prepoznatljivosti, na kontinuiranoj osnovi kroz razvoj i korištenje smjernica na osnovu eksplicitnih analiza i standarda.

Dugoročni cilj je prerada drva i proizvodnja namještaja kao ekonomski uspješne i profitabilne djelatnosti s uravnoteženim, konkurentnim i održivim razvojem, prateći svjetske razvojne trendove. Cilj se temelji na pretpostavci povećane ekonomske učinkovitosti, a porast konkurentnosti bit će ključna točka budućeg razvoja drvne industrije.

Dugoročni cilj bit će postignut realizacijom kratkoročnih ciljeva koji se očituju u promjeni postojeće strukture proizvodnje u korist finalne proizvodnje više dodane vrijednosti, povećanju učešća finalnih proizvoda na tržištu, porasta zaposlenosti, a time i zadržavanje stanovništva u ruralnim područjima.

5. Korisnici potpora prema programu jesu mali, srednji i veliki poduzetnici čija veličina se određuje sukladno Zakonu o poticanju razvoja malog gospodarstva (»Narodne novine«, broj 29/02 i 63/07), što je navedeno u točki 8. Prijedloga izmjena i dopuna.

Korisnik potpore da bi ostvario pravo na potporu ne smije biti u teškoćama.

Uvjeti koji se primjenjuju prilikom ocjene nalazi li se veliki poduzetnik u teškoćama preuzeti su iz Odluke o objavljivanju pravila o državnim potporama za sanaciju i restrukturiranje i opisani su u točki 8. Prijedloga Operativnog programa.

Uvjeti koji se primjenjuju prilikom ocjene nalazi li se mali i srednji poduzetnik u teškoćama preuzeti su iz članka 1. točke 6. i 7. Odluke o skupnim izuzećima.

Državna potpora dodjeljuje se isključivo za nova investicijska ulaganja poduzetnicima s vlastitim proizvodnim programom/proizvodom.

6. Kategorije i intenziteti državne potpore

Kategorije i intenziteti državnih potpora predviđenih u Prijedlogu izmjena i dopuna jesu državne potpore za male i srednje poduzetnike za savjetodavne usluge, sudjelovanje na sajmovima i usavršavanje te regionalne državne potpore za sve kategorije poduzetnika.

6.1. Državne potpore za male i srednje poduzetnike

6.1.1. Državne potpore za savjetodavne usluge u korist malih i srednjih poduzetnika određene su u točki 8.1.1. Prijedloga izmjena i dopuna.

Opravdani troškovi, sukladno članku 26. točki 3. Odluke o skupnim izuzećima, odnose se na troškove savjetodavnih usluga koje pružaju vanjski konzultanti. Predmetne usluge nisu kontinuirana ili periodična aktivnost niti su u vezi s uobičajenim troškovima poslovanja poduzetnika, kao što su uobičajene usluge poreznog savjetovanja, redovne pravne usluge ili oglašavanje.

Intenzitet potpore sukladan je članku 26. točki 2. Odluke o skupnim izuzećima i iznosi do 50% opravdanih troškova.

6.1.2. Državne potpore za sudjelovanje malih i srednjih poduzetnika na sajmovima određene su u točki 8.1.2. Prijedloga izmjena i dopuna.

Opravdani troškovi su sukladni članku 27. točki 3. Odluke o skupnim izuzećima, a odnose se na troškove nastale iznajmljivanjem, postavljanjem i vođenjem štanda za prvo sudjelovanje poduzetnika na pojedinom sajmu ili izložbi.

Intenzitet potpore je sukladan članku 27. točka 2. Odluke o skupnim izuzećima i iznosi do 50% opravdanih troškova.

6.1.3. Državne potpore za usavršavanje određene su u točki 8.1.3. Prijedloga izmjena i dopuna.

Opravdani troškovi sukladni su članku 39. točki 4. Odluke o skupnim izuzećima, a odnose se na troškove predavača; putne troškove predavača i polaznika, uključujući i smještaj; druge tekuće troškove kao što su materijali i potrošna roba izravno vezani uz projekt; amortizacija alata i opreme, u opsegu u kojem se isključivo koriste za projekt usavršavanja; troškove usmjeravanja i savjetovanja u vezi s projektom usavršavanja; troškove polaznika i opće indirektne troškove (administrativni troškovi, najam, režijski troškovi) do ukupnog iznosa drugih odnosnih opravdanih troškova. Glede troškova polaznika, u obzir se uzimaju samo sati u kojima polaznici stvarno sudjeluju u usavršavanju, nakon odbitka svih proizvodnih sati.

Intenziteti potpore su sukladni članku 39. točka 2. Odluke o skupnim izuzećima i iznose:

– za posebno usavršavanje, do 25% opravdanih troškova (poduka izravno i prvenstveno primjenjiva na trenutni ili budući položaj zaposlenika kod poduzetnika, koja pruža kvalifikacije koje nisu prenosive ili su samo ograničeno prenosive na druge poduzetnike ili poslovna područja); te

– za opće usavršavanje, do 60% opravdanih troškova (poduka koja nije samo ili prvenstveno primjenjiva na trenutni ili budući položaj zaposlenika kod poduzetnika, već koja pruža kvalifikacije koje su većinom prenosive na druge poduzetnike i poslovna područja primjerice, ako ga zajednički organiziraju različiti neovisni poduzetnici ili ako mu mogu pristupiti zaposlenici različitih poduzetnika; ako je priznato, ovjereno ili vrednovano od tijela javne vlasti i drugih tijela ili institucija na koje je država članica ili Zajednica prenijela potrebne ovlasti).

Intenzitet potpore može se uvećati do maksimalnog intenziteta potpore do 80% opravdanih troškova:

– za 10% ako se usavršavanje provodi za radnike s invaliditetom ili radnike u nepovoljnom položaju;

– za 10% ako se potpora dodjeljuje srednjem poduzetniku i za 20% ako se potpora dodjeljuje malom poduzetniku.

6.2. Regionalna državna potpora za sve kategorije poduzetnika

Dodjela regionalnih potpora za sve kategorije poduzetnika opisana je u točki 8.2. Prijedloga izmjena i dopuna.

Kako je to određeno točkom 33. i 34. Odluke o objavljivanju pravila o regionalnim potporama, regionalne potpore namijenjene ulaganju su potpore koje se dodjeljuju za projekte početnog ulaganja. Početno ulaganje znači ulaganje u materijalnu imovinu koja se odnosi na: osnivanje nove poslovne djelatnosti, proširenje već postojeće poslovne djelatnosti, širenje raznolikosti proizvodnje poslovne djelatnosti u smislu novih, dodatnih proizvoda; te temeljnu promjenu sveukupnog proizvodnog procesa postojeće poslovne djelatnosti.

Opravdani troškovi za početno ulaganje, kako je to određeno točkom 50. Odluke o objavljivanju pravila o regionalnim potporama jesu troškovi za zemljište, zgrade i postrojenja/opremu.

Kako je to određeno točkom 36. Odluke o objavljivanju pravila o regionalnim potporama, regionalne potpore namijenjene ulaganju izračunavaju se u odnosu na materijalne troškove projekta početnog ulaganja. Nadalje, kako je to propisano točkom 39. Odluke o objavljivanju pravila o regionalnim potporama, kako bi se osiguralo održivo i zdravo ulaganje i poštivanje primjenjivih gornjih granica potpore, vlastiti financijski doprinos korisnika potpore mora iznositi najmanje 25% opravdanih troškova i to iz vlastitih sredstava ili ih nekih drugih izvora financiranja koja ne sadrže bilo koji oblik državne potpore.

U svrhu izračuna opravdanih troškova za velike projekte ulaganja u smislu njihovog odnosa prema različitim pragovima utvrđenima u pravilima za regionalne potpore, kao opravdani troškovi u obzir će se uzimati klasični troškovi ulaganja.

Visina potpore izražava se pomoću intenziteta potpore u odnosu na opravdane troškove. Svi intenziteti potpore moraju se izračunavati kao bruto ekvivalenti potpore, kako je to određeno točkom 41. Odluke o objavljivanju pravila o regionalnim potporama.

Intenzitet dodjele regionalne potpore određen je Odlukom o karti regionalne potpore i ne smije prijeći sljedeće intenzitete:

– 40% opravdanih troškova u prostornoj jedinici Sjeverozapadna Hrvatska, te

– 50% opravdanih troškova u području Središnje i Istočne Hrvatske (Panonska Hrvatska) i području Jadranske Hrvatske.

Navedeni intenziteti mogu se povećati za male poduzetnike 20% a za srednje poduzetnike 10%.

7. Instrumenti dodjele državnih potpora

Instrument dodjele državnih potpora je subvencija.

8. Klauzula o kumulaciji i kontrola državnih potpora

8.1. Državne potpore za male i srednje poduzetnike za savjetodavne usluge, sudjelovanje na sajmovima i usavršavanje ne smiju se zbrajati s drugom potporom iz Opće uredbe o skupnim izuzećima ili potporom male vrijednosti koja se odnosi na iste opravdane troškove, uz djelomično ili potpuno preklapanje, ako bi takvo zbrajanje kao rezultat imalo prelaženje najvišeg intenziteta potpore ili iznosa potpore koji se primjenjuje na tu potporu određenog Općom uredbom o skupnim izuzećima, kako je to propisano točkom 8. Prijedloga izmjena i dopuna i člankom 7. stavkom 3. Opće uredbe o skupnim izuzećima.

8.2. Prilikom dodjele regionalnih potpora maksimalni intenziteti potpore primjenjuju se i na ukupan iznos potpore kada se potpora dodjeljuje istovremeno temeljem više programa potpora ili u kombinaciji s jednokratnom (tzv. ad hoc) potporom, neovisno o tome odobrava li se potpora iz lokalnih, regionalnih ili nacionalnih sredstava. Drugim riječima, kod zbrajanja regionalnih s ostalim potporama, moraju se poštivati maksimalni intenziteti određeni Odlukom o karti regionalnih potpora, kako je to propisano točkom 8.2.2. Prijedloga izmjena i dopuna, odnosno uređeno točkom 71. Odluke o objavljivanju pravila o regionalnim potporama.

8.3. Zaključno, mehanizam za osiguravanje poštivanja pravila o kumulaciji državnih potpora za male i srednje poduzetnike za savjetodavne usluge, sudjelovanje na sajmovima i usavršavanje i regionalnih državnih potpora, je sustavna godišnja suradnja i zajednički 'monitoring' sa središnjim tijelima državne uprave i drugim relevantnim davateljima potpore, uz vođenje zajedničke evidencije državnih potpora.

9. Trajanje i izvori sredstava

Sredstva za provedbu programa osigurana su u Državnom proračunu Republike Hrvatske na Razdjelu 062 Ministarstvo regionalnog razvoja, šumarstva i vodnoga gospodarstva – glava 06205, program 3207 Poticanje razvoja industrijske prerade drva, potprogram, K828006 Mjere razvoja konkurentnosti drvnog sektora.

Operativni program razvoja prerade drva i proizvodnje namještaja 2011. – 2014. predviđao je sredstva u ukupnom iznosu od 284.500.000,00 kn.

Procijenjena sredstva Državnog proračuna Republike Hrvatske za provedbu mjera i ostvarivanje očekivanih učinaka unutar provedbenog razdoblja od 2011. – 2013. ukupno iznose 189.500.000,00 kuna, a za pojedine godine iznosi su sljedeći:

– za 2011. iznos od 65.000.000,00 kn;

– za 2012. iznos od 59.500.000,00 kn;

– za 2013. iznos od 65.000,000,00 kn;

Budući da se sukladno članku 45. Opće uredbe o skupnim izuzećima, odredbe navedene uredbe primjenjuju do 31. prosinca 2013., a regionalne potpore se, sukladno Odluci o objavljivanju pravila o regionalnim potporama primjenjuju također do 31. prosinca 2013., Operativni program razvoja prerade drva i proizvodnje namještaja 2011. – 2013., nakon usvajanja primjenjivat će se do 31. prosinca 2013.

IV. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) razmatralo je Prijedlog operativnog programa na svojoj 83. sjednici, održanoj 31. kolovoza 2011.

Prilikom donošenja odluke Vijeće je uzelo u obzir sve činjenice iz Prijedloga izmjena i dopuna.

Vijeće je u konkretnom slučaju utvrdilo da mjere opisane u točki III.6. obrazloženja ovog rješenja predstavljaju državnu potporu iz članka 3. stavka 1. ZDP-a.

Naime, sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Vijeće je utvrdilo da je u konkretnom slučaju riječ o državnim potporama jer je riječ o stvarnim rashodima države u obliku subvencije, utvrđeno je da korisnici potpore ostvaruju ekonomsku prednost koju isti ne bi ostvarili kroz svoje redovno i normalno poslovanje, utvrđeno je da se sredstva dodjeljuju korisnicima na selektivnoj osnovi, te da postoji mogućnost narušavanja tržišnog natjecanja davanjem povlastica na tržištu korisnicima državne potpore osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Nadalje, člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, dok su člankom 4. stavkom 2. i 3. ZDP-a propisana izuzeća od opće zabrane.

S obzirom da se državne potpore predložene Prijedlogom izmjena i dopuna odnose na male i srednje poduzetnike za savjetodavne usluge, sudjelovanje na sajmovima i usavršavanje Vijeće je moralo utvrditi je li na takve potpore moguće primijeniti izuzeće iz članka 4. stavka 3. točke d) ZDP-a, a koje se odnose na poticanje određenih gospodarskih djelatnosti ili određenih gospodarskih područja.

Da bi postojala mogućnost primjene izuzeća iz članka 4. stavka 3. točke d) ZDP-a, koje se odnosi na državne potpore za male i srednje poduzetnike za savjetodavne usluge, sudjelovanje na sajmovima i usavršavanje, rečene državne potpore predviđene Prijedlogom izmjena i dopuna moraju biti sukladne s pravilima koja određuju navedene kategorije potpore koja su sadržana u Općoj uredbi o skupnim izuzećima.

Analizom kategorija potpora za male i srednje poduzetnike opisane u točki III.6.1. obrazloženja ovog rješenja i pravila koja se na njih primjenjuju iz Opće uredbe o skupnim izuzećima, Vijeće je utvrdilo da su navedene potpore sukladne s pravilima iz Opće uredbe o skupnim izuzećima koje se odnose na navedene potpore.

Analizom regionalnih državnih potpora za materijalna ulaganja opisanih u točki III.6. 2. obrazloženja ovog rješenja i pravila koja se na njih primjenjuju iz Odluke o objavljivanju pravila o regionalnim potporama, Vijeće je utvrdilo da su predviđene regionalne državne potpore sukladne s Odlukom o objavljivanju pravila o regionalnim potporama i Odlukom o karti regionalnih potpora, te se na njih može primijeniti izuzeće iz članka 4. stavka 3. točke a) ZDP-a koje se odnose na državne potpore koje potiču gospodarski razvoj područja s neuobičajeno niskim životnim standardom ili velikom nezaposlenosti.

Slijedom navedenog, odlučeno je kao u točki I. izreke ovog rješenja.

Budući da se prilikom dodjele državne potpore za male i srednje poduzetnike, za savjetodavne usluge i usavršavanje moraju poštivati intenziteti opisani u točki III.6.1. obrazloženja ovog rješenja, odlučeno je kao u točki II. izreke ovog rješenja.

Također, budući da se prilikom dodjele regionalne državne potpore moraju poštivati intenziteti opisani u točki III.6.2. obrazloženja ovog rješenja, odlučno je kao u točki III. izreke ovog rješenja.

Nadalje, Vijeće je utvrdilo da je Ministarstvo, u točki 8. i 8.1. Prijedloga izmjena i dopuna od dodjele državne potpore za male i srednje poduzetnike za savjetodavne usluge, sudjelovanje na sajmovima i usavršavanje, i regionalne državne isključilo poduzetnike u teškoćama, na način kako to propisuje članak 1. točka 7. Opće uredbe o skupnim izuzećima, i Odluka o objavljivanje pravila o državnim potporama za sanaciju i restrukturiranje, kako je to opisano u točki III.5 obrazloženja ovog rješenja, stoga je odlučeno kao u točki IV. izreke ovog rješenja.

Budući da je Vijeće utvrdilo da je Ministarstvo u odnosu na dodjelu državne potpore za male i srednje poduzetnike za savjetodavne usluge, sudjelovanje na sajmovima i usavršavanje, predvidjelo, kako je to opisano u točki III.8.1. obrazloženja ovog rješenja, da se navedene kategorije državnih potpora ne smiju zbrajati s drugom potporom iz Opće uredbe o skupnim izuzećima ili potporom male vrijednosti temeljem istih opravdanih troškova, uz djelomično ili potpuno preklapanje, ako bi takvo zbrajanje kao rezultat imalo prelaženje najvišeg intenziteta potpore ili iznosa potpore koji se primjenjuje na tu potporu, kako je to određeno Općom uredbom o skupnim izuzećima, odlučeno je kao u točki V. izreke ovog rješenja.

Također, budući da je Vijeće utvrdilo da je Ministarstvo, u odnosu na dodjelu regionalne državne potpore, kako je to opisano u točki III.8.2. obrazloženja ovog rješenja, predvidjelo da se prilikom dodjele regionalnih potpora maksimalni intenziteti potpore primjenjuju na ukupan iznos potpore kada se potpora dodjeljuje istovremeno temeljem više programa potpora ili u kombinaciji s jednokratnom (tzv. ad hoc) potporom, neovisno o tome odobrava li se potpora iz lokalnih, regionalnih ili nacionalnih sredstava, odlučeno je kao u točki VI. izreke ovog rješenja.

Budući da članak 13. stavak 3. ZDP-a između ostalog propisuje da se Agencija može donijeti odobrenje uz navođenje posebnih uvjeta, odlučeno je kao u točki VII. izreke ovog rješenja.

Na temelju članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2., 3., ZDP-a, objavljuju se u »Narodnim novinama«, stoga je odlučeno kao u točki VIII. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2011-81/01

Urbroj: 580-03-11-17-02

Zagreb, 31. kolovoza 2011.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 101/2011-2081